A Bizottság határozata

(1985. július 10.)

az n-alkánokon tenyésztett Candida élesztőkből nyert fehérjetermékek takarmányokban történő felhasználásának betiltásáról

(85/382/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 84/443/EGK [1] bizottsági irányelvvel módosított, a takarmányozási célra felhasznált egyes termékekről szóló, 1982. június 30-i 82/471/EGK [2] tanácsi irányelvre és különösen annak 4. és 6. cikkére,

a takarmányozási tudományos bizottsággal és az élelmiszerügyi tudományos bizottsággal folytatott konzultációt követően,

mivel a 82/471/EGK irányelv értelmében a tagállamok ideiglenesen felhatalmazást kaptak arra, hogy fenntarthassák azon nemzeti engedélyeiket, amelyeket azon irányelvről szóló értesítés előtt, az n-alkánokon tenyésztett Candida élesztőkből nyert fehérjetermékek felhasználására adtak ki; mivel az ezen irányelvről szóló értesítést követő két éven belül közösségi határozatot kell hozni ezen termékekre vonatkozóan;

mivel a jelenlegi tudományos és műszaki ismeretek, valamint a takarmányozási tudományos bizottság és az élelmiszerügyi tudományos bizottság közös véleménye szerint a Candida fajtájú élesztő egyes törzsei patogének és bizonyos körülmények között túlérzékenységi reakciókat idézhetnek elő; mivel ezáltal ezen törzsek felhasználása a takarmányozásban használt fehérje előállításában az állati és emberi egészségre veszélyeket hordozhat magában, amennyiben életképes sejtek kerülnek kibocsátásra;

mivel azon felül, bizonyos alapvető tudományos adatok, különösen azok hiányában, amelyek az állati lipidek zsírsavjainak összetételében történő változások valószínű hatásainak megfejtéséhez szükségesek, nem becsülhetők fel azok a veszélyek, amelyeket e termékek a fogyasztó számára jelenthetnek;

mivel a jelenlegi ismeretek alapján nem vonható le az a következtetés, hogy az n-alkánokon tenyésztett Candida élesztőkből kinyerhető fehérjetermékek megfelelnek a közösségi engedély elnyeréséhez a 82/471/EGK irányelv szerint szükséges követelményeknek;

mivel addig, amíg megállapítást nyer, hogy az ilyen termékek nem jelentenek veszélyt az állati és emberi egészségre, az n-alkánokon tenyésztett Candida élesztőkből nyert fehérjetermékek takarmányokban történő felhasználását a Közösségben mindenütt meg kell tiltani;

mivel az n-alkánokon tenyésztett Candida élesztőkből nyert bizonyos fehérjetermékeket engedélyező tagállamoknak meg kell tenniük a szükséges intézkedéseket az ilyen engedélyek visszavonására;

mivel az ezen határozatban előírt intézkedések összhangban vannak a Takarmányok Állandó Bizottságának véleményével,

ELFOGADTA EZT A HATÁROZATOT:

1. cikk

Az n-alkánokon tenyésztett Candida fajtájú élesztőkből nyert fehérjetermékek felhasználására kiadott nemzeti engedélyeket vissza kell vonni.

2. cikk

Ezt a határozatot 1986. március 1-jétől kell alkalmazni.

A tagállamok tájékoztatják a Bizottságot minden meghozott intézkedésről, amelyek szükségesek ahhoz, hogy e határozatnak megfeleljenek.

3. cikk

Ennek a határozatnak a tagállamok a címzettjei.

Kelt Brüsszelben, 1985. július 10-én.

a Bizottság részéről

Frans Andriessen

alelnök

[1] HL L 245., 1984.9.14., 21. o.

[2] HL L 213., 1982.7.21., 8. o.

--------------------------------------------------